Nariadenie Rady (ES) č. 847/96
zo 6. mája 1996,
ktorým sa zavádzajú dodatočné podmienky pre riadenie celkových prípustných úlovkov (TAC) a kvót presahujúce rok
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä jej článok 43,
so zreteľom na návrh Komisie [1],
so zreteľom na stanovisko Európskeho parlamentu [2],
keďže, okrem ustanovení uvedených v článku 4 (2) nariadenia Rady (EHS) č. 3760/92 z 20. decembra 1992, ktorým sa zaviedol systém spoločenstva pre rybolov a akvakultúru [3], je nevyhnutné stanoviť podmienky pre ďalšie vykonávanie činností súvisiacich s využívaním, ktoré by zlepšili v súčasnosti existujúci mechanizmus zavedením príslušnej rok presahujúcej flexibility v riadení celkových prípustných úlovkov a kvót, ktoré by boli do určitej hranice kompatibilné s politikou ochrany;
keďže, v súlade s článkom 8 nariadenia (EHS) č. 3760/92, je na rozhodnutí Rady, aby zaviedla kvóty výlovu, ktoré budú pridelené jednotlivým členským štátom a taktiež aby stanovila každoročne podmienky pre úpravu týchto kvót;
keďže sa musia definovať skupiny rýb, ktoré budú predmetom preventívnych alebo analytických celkových prípustných úlovkov;
keďže musia byť na účely tohto nariadenia definované prípustné vykládky skupín rýb;
keďže - za určitých podmienok - preventívne celkové prípustné úlovky a kvóty pre určité skupiny rýb môžu byť v priebehu roku revidované smerom nahor, so zanedbateľným rizikom porušovania princípov a zásad racionálneho a zodpovedného využívania morských zdrojov;
keďže je vhodné stimulovať členské štáty, aby previedli časť svojich kvót skupín rýb, ktoré sú predmetom analytického celkového prípustného úlovku, v určitých medziach - z jedného roku do roku nasledujúceho;
keďže, ostatné skupiny rýb, ktoré sú predmetom analytického alebo preventívneho celkového prípustného úlovku sa môžu nachádzať v takom stave využívania, že takéto zvýšenie celkového prípustného úlovku je nežiadúce;
keďže, prekročenie kvót musí byť penalizované; keďže toto sa dá dosiahnuť zavedením príslušných znížení budúcoročnej kvóty v členských štátoch zodpovedných za prekročenie kvót; keďže - v súlade s článkom 23 nariadenia Rady (EHS) č. 2847/93 z 12. októbra 1993 ktorým sa zaviedol systém kontrol uplatniteľný na spoločnú politiku rybolovu [4] - Rada musí prijať pravidlá na základe ktorých Komisia môže realizovať zníženia kvót v prípade, že došlo k ich prekročeniu, pričom sa musí zobrať do úvahy stupeň prekročenia, všetky prípady prekročenia v predchádzajúcom roku a biologický stav príslušných zdrojov,
PRIJALA TOTO NARIADENIE:
Článok 1
1. Preventívne celkové prípustné úlovky sa musia vzťahovať na skupiny rýb, pre ktoré nie je špecificky k dispozícii žiadne vedecky podložené vyhodnotenie možností rybolovu pre rok v ktorom sa musia stanoviť celkové prípustné úlovky; v opačnom prípade sa budú uplatňovať analytické celkové prípustné úlovky.
2. Na účely tohto nariadenia prípustná vykládka skupín rýb bude pozostávať - pre daný členský štát - z kvóty pridelenej Radou na základe článku 8 (4) nariadenia (EHS) č. 3760/92, upravenej o
- výmeny realizované na základe článku 9 nariadenia (EHS) č. 3760/92,
- kompenzáciu, s ktorou sa počíta v článku 21 (4) nariadenia (EHS) č. 2847/93,
- množstvá zadržané na základe článku 4 (2) tohto nariadenia, a
- zníženia, ktoré predpokladá článok 5 tohto nariadenia.
Článok 2
Pri stanovovaní celkových prípustných úlovkov v súlade s článkom 8 nariadenia (EHS) č. 3760/92, Rada musí rozhodnúť:
- ktoré skupiny rýb budú predmetom preventívneho celkového prípustného úlovku a ktoré skupiny rýb budú predmetom analytického celkového prípustného úlovku na základe vedeckých informácií ktoré sú k dispozícii o daných skupinách rýb,
- o skupinách rýb na ktoré sa nebudú vzťahovať články 3 alebo 4, na základe biologického stavu skupín rýb a zmluvných záväzkov s tretími krajinami,
- o skupinách rýb na ktoré sa budú uplatňovať zníženia predpokladané v článku 5 (2), na základe ich biologického stavu
Článok 3
1. Ak sa využije viac ako 75 % preventívneho celkového prípustného úlovku do 31. októbra roku jeho platnosti, tak členský štát s kvótou pre skupinu rýb na ktoré bol tento celkový prípustný úlovok stanovený môže požiadať o zvýšenie celkového prípustného úlovku. Takáto žiadosť - sprevádzaná príslušnými podpornými biologickými informáciami a označením veľkosti revízie - sa musí adresovať Komisii. Komisia do 20 pracovných dní prehodnotí všetky náležitosti žiadosti s cieľom predložiť Rade návrh na zmenu a doplnky nariadenia na základe ktorého sa stanovujú celkové prípustné úlovky a kvóty - ak sa preukáže ich opodstatnenosť. Členské štáty budú o výsledkoch tohto hodnotenia informované.
2. Členské štáty môžu realizovať úlovky až do 5 % nad rámec povolených výlovov. Tieto úlovky sa však budú považovať za úlovky prekračujúce povolený výlov, pokiaľ ide o zníženia predpokladané v článku 5.
3. Ak sa využije viac ako 75 % kvóty v prípade skupín rýb, ktoré sú predmetom preventívneho celkového prípustného úlovku do 31. októbra roku jeho platnosti, tak členský štát, ktorému takáto kvóta bola pridelená môže požiadať Komisiu o povolenie výlovu dodatočných množstiev rýb z tých istých skupín rýb s uvedením požadovaného dodatočného množstva, pričom toto množstvo nesmie prekročiť 10 % príslušnej kvóty. Komisia musí rozhodnúť o takýchto žiadostiach do 20 pracovných dní v súlade s postupom stanoveným v článku 36 nariadenia (EHS) č. 2847/93. Takéto dodatočné množstvo povolené na základe uvedeného postupu sa bude považovať za množstvo presahujúce dovolené výlovy pre účely znížení predpokladaných v článku 5 tohto nariadenia.
Článok 4
1. Článok 3 (2) a (3) sa bude uplatňovať na skupiny rýb, ktoré sú predmetom analytického celkového prípustného úlovku.
2. V prípade skupín rýb, ktoré sú predmetom analytického celkového prípustného úlovku - až na tie, ktoré sú uvedené v článku 5 (2) - členský štát ktorému bola pridelená príslušná kvóta môže požiadať Komisiu - do 31. októbra roku v ktorom sa uplatňuje daná kvóta - o zadržanie maximálne 10 % z tejto kvóty s tým, že sa presunie do nasledujúceho roka.
Komisia v súlade s postupom stanoveným v článku 36 nariadenia (EHS) č. 2847/93 pripočíta k príslušnej kvóte zadržané množstvo.
Článok 5
1. S výnimkou skupín rýb uvedených v odseku 2, všetky výlovy nad rámec príslušných povolených výlovov sa odpočítajú od kvót tej istej skupiny rýb v nasledujúcom roku.
2. Pokiaľ ide o skupiny rýb uvedené v tretej pomlčke článku 2, prekročenie povolených výlovov bude mať za následok odpočítanie z príslušnej kvóty v nasledujúcom roku v súlade s nasledovnou tabuľkou:
rozsah prekročenia vzhľadom na povolené výlovy | zníženie |
prvých 10 % | prekročenie × 1,00 |
ďalších 10 % až do 20 % celkove | prekročenie × 1,10 |
ďalších 20 % až do 40 % celkove | prekročenie × 1,20 |
každé ďalšie prekročenie vyššie ako 40 % | prekročenie × 1,40 |
Zníženie rovnajúce sa prekročeniu x 1,00 sa však bude uplatňovať vo všetkých prípadoch prekročenia, pokiaľ ide o povolené výlovy rovnajúce sa alebo menšie ako 100 ton.
Ďalšie 3 % množstva uloveného nad rámec povolených výlovov sa odpočítajú pre každý nasledujúci rok v ktorom budú dovolené výlovy prekročené o viac ako 10 %.
3. Zníženia nebudú mať dopad na článok 21 (4) nariadenia (EHS) č. 2847/93.
Článok 6
Toto nariadenie nadobúda účinnosť 1. januára 1997.
Článok 5 sa však bude uplatňovať od 1. januára 1998.
Toto nariadenie je záväzné vo svojej celistvosti a je priamo uplatniteľné vo všetkých členských štátoch,
V Bruseli 6. mája 1996